Først gik det ud over fem håndværkerbiler i Thisted, der blev udsat for indbrud. Værktøj for mange tusinde kroner forsvandt. Så kom turen til fem håndværkerbiler  i Fjerritslev, hvor der blev stjålet værktøj og computere. Natten til fredag var det så fem håndværkere i Aabybro, der havde fået stjålet håndværktøj, lyslederkabel og lysspots. - Metoden er stort set den samme, så noget kan tyde på, at tyvene er på vej østpå, siger politikommissær Kenneth Ginnerup, Efterforskningscenter Hjørring. Han har derfor skrevet rundt til sine kollegaer i politikredsen og advaret dem om at være ekstra vågne, når der patruljeres om natten. - Vi tror, at det er de samme personer. Fremgangsmåden er den samme. Tyvene knuser en rude, udborer eller brækker bagdørslåsen op og stikker afsted med tyvekoster, der er nødvendige for håndværkerne for at udføre deres arbejde, siger han. Politiet beder i kølvandet på de mange tyverier befolkningen om at være ekstra opmærksomme og gøre lidt ekstra ud af at forhindre uvedkommende i at få adgang til håndværkerbilerne. Ser eller hører man noget mistænkeligt, kan man kontakte Nordjyllands Politi på 114.

Referat:
Noget kan tyde på, at bølgen af indbrud i håndværkerbiler er ved at skylle med det centrale Nordjylland, siger politiet og opfordrer folk til at være på vagt.